b'\n_START_ARTICLE_\nOperacija Oluja - Obru\xc4\x8d\n_START_SECTION_\nUvodne okolnosti\n_START_PARAGRAPH_\nPremda su Hrvatska vojska i MUP RH izvrsno izveli oslobodila\xc4\x8dku akciju, neprijatelj nije bio u potpunosti zbrisan. Zbog logike vojnog naprjedovanja, hrvatske su snage morale stalno i\xc4\x87i naprijed bez prestanka, radi sprje\xc4\x8davanja toga da se neprijatelj pribere, preorganizira i krene u protunapad._NEWLINE_Dok su vojne snage pobunjeni\xc4\x8dke paradr\xc5\xbeave (t.zv. 21. Kordunski korpus SVK) 8. kolovoza potpisale u Gornjem Vidu\xc5\xa1evcu bezuvjetnu predaju i priznavala pobjedu Hrvatske vojske, u Srbiji nisu mirovali. Vrhovno vije\xc4\x87e obrane SRJ ("Vrhovni savet odbrane Jugoslavije") odr\xc5\xbeao je sjednicu na kojoj je nazo\xc4\x8dio cijeli politi\xc4\x8dki i vojni vrh Srbije i Crne Gore. Jedina to\xc4\x8dke dnevnog reda bila je vojno-politi\xc4\x8dka situacija i prijedlozi mjera glavnog sto\xc5\xbeera ("General\xc5\xa1taba") Vojske Jugoslavije. Budu\xc4\x87i da je operacijom Olujom Hrvatska prakti\xc4\x8dno onemogu\xc4\x87ila ikakvo organizirano frontalno vojno su\xc4\x8deljavanje, glavni sto\xc5\xbeer srpsko-crnogorske dr\xc5\xbeave odlu\xc4\x8dio je prije\xc4\x87i na gerilsku taktiku. Planirao je stvoriti teroristi\xc4\x8dke postrojbe \xc4\x8detnika, koje bi po \xe2\x80\x9epartizanskome modelu\xe2\x80\x9c u Hrvatskoj vodile gerilski rat. Cilj teroristi\xc4\x8dkoga djelovanja na hrvatskome tlu bio je povrat \xe2\x80\x9eizgubljenih srpskih teritorija\xe2\x80\x9c u budu\xc4\x87nosti. Plan je bio teroristi\xc4\x8dkim akcijama dr\xc5\xbeati hrvatsku dr\xc5\xbeavu u stanju trajne nestabilnosti te davati osnovu svim protivnicima hrvatske samostalnosti u svijetu za stalne pritiske na hrvatsku vlast._NEWLINE_Pitanje srpske dr\xc5\xbeave u dr\xc5\xbeavi, osim terorom, trebalo je dr\xc5\xbeati stalno otvorenim i politi\xc4\x8dkim aktivnostima srpskih politi\xc4\x8dkih predstavnika koji su godine ratnoga sukoba iskoristili za etabliranje u hrvatski politi\xc4\x8dki sustav, kao drugi, pri\xc4\x8duvni \xe2\x80\x9ee\xc5\xa1alon\xe2\x80\x9c velikosrpske politike. Stihija koja je zahvatila ovu paradr\xc5\xbeavnu tvorevinu u vrijeme Oluje dovela je do realizacije ve\xc4\x87 mnogo prije pripremane Marti\xc4\x87eve odluke o evakuaciji, \xc4\x8dime je ovaj plan postao neizvediv. Nositeljima velikosrpske politike, koji i danas suvereno vladaju Srbijom, preostalo je tek la\xc5\xbeno prikazivati organiziranu evakuaciju kao "etni\xc4\x8dko \xc4\x8di\xc5\xa1\xc4\x87enje koje je po\xc4\x8dinila Hrvatska". _NEWLINE_Premda je Hrvatska oslobodila najve\xc4\x87i dio Hrvatske, ostalo je okupirano hrvatsko Podunavlje. Osim toga, kod velikosrpskog agresora nije bila ubijena svaka volja za daljnjom borbom, pogotovo kad znamo da su se pripadnici velikosrpske agresorske vojske povukli u dio BiH koji su kontrolirali njihovi saveznici bosanski Srbi. Ve\xc4\x87 od prije velikosrpske su snage pripremale napadnu operaciju Vaganj 95, tako da su ve\xc4\x87 imali pripremljene vojne planove, mobiliziranu vojsku i logistiku._NEWLINE_Obavje\xc5\xa1tajni podatci ukazivali su da su srpski \xc4\x8dasnici dobili zapovijed od General\xc5\xa1taba Vojske Jugoslavije da se 8. kolovoza 1995. jave u tzv. \xe2\x80\x9eGlavni \xc5\xa0tab SVK\xe2\x80\x9c koji se nalazi u objektima gra\xc4\x91evinskoga poduze\xc4\x87a \xc2\xabKozara\xc2\xbb u Prijedoru radi daljnjih borbenih zadataka. Tamo su bili generali Ratko Mladi\xc4\x87 i Mile Mrk\xc5\xa1i\xc4\x87, koji su planirali daljnje vojne operacije. Njima je trebalo popraviti operativno-strate\xc5\xa1ki polo\xc5\xbeaj tzv. Vojske Republike Srpske prema Hrvatskoj vojsci, HVO-u i A BiH, \xc4\x8dime bi bili stvoreni preduvjeti za ubacivanje \xc4\x8detni\xc4\x8dkih gerilaca u hrvatska pograni\xc4\x8dna podru\xc4\x8dja, kako je to planirano u Beogradu._NEWLINE_Nakon konsolidacije i okupljanja svih srpskih snaga, posljednji o\xc4\x8dajni\xc4\x8dki srpski napad pokrenut je 12. kolovoza. Nakon po\xc4\x8detnih uspjeha i ovladavanja prometnicom Knin \xe2\x80\x93 Grahovo, krvava po\xc5\xbervovna borba hrvatskih pri\xc4\x8duvnih snaga u bitci kod Grahova usporila je nadiranje najja\xc4\x8dih srpskih snaga, \xc5\xa1to je dalo potrebno vrijeme hrvatskim snagama za protuudar, te protuudarom Hrvatske vojske i HVO-a srpski generali i srpske vojske u sljede\xc4\x87im mjesecima povla\xc4\x8dit \xc4\x87e se sve do Banje Luke.\n_START_SECTION_\nDjelovanje\n_START_PARAGRAPH_\nPo zavr\xc5\xa1etku operacije Oluja, glavnina preostalih snaga zbornih podru\xc4\x8dja Hrvatske vojske ima zada\xc4\x87u osiguranja hrvatske dr\xc5\xbeavne granice poradi sprje\xc4\x8davanja bilo kakva srpskoga protunapada, koji je trebao uslijediti nakon reorganizacije pora\xc5\xbeenih snaga iz sastava tzv. \xe2\x80\x9eSVK\xe2\x80\x9c, uz pomo\xc4\x87 tzv. \xe2\x80\x9eVRS\xe2\x80\x9c iz BiH. Istodobno snage specijalne policije MUP-a dobivaju prioritetnu zada\xc4\x87u pronalaska i osiguranja velikih koli\xc4\x8dina zaostaloga strjeljiva, naoru\xc5\xbeanja i drugih minsko-eksplozivnih sredstava koje je neprijatelj ostavio u bijegu, a koje je moglo biti kori\xc5\xa1teno za gerilske operacije. Glavni sto\xc5\xbeer Hrvatske vojske, na temelju obavje\xc5\xa1tajnih podataka, zapovjedio je zapovjednicima zbornih podru\xc4\x8dja da formiraju posebne namjenske snage za novu operaciju, \xc4\x8dija \xc4\x87e zada\xc4\x87a biti pretraga oslobo\xc4\x91enoga terena, razbijanje zaostalih neprijateljskih skupina te potraga za skrivenim skladi\xc5\xa1tima naoru\xc5\xbeanja i vojne opreme._NEWLINE_U operaciji koja je provedena pod kodnim nazivom \xe2\x80\x9eOluja \xe2\x80\x93 Obru\xc4\x8d\xe2\x80\x9c, hrvatske su snage prema zapovijedi oslobo\xc4\x91eni teritorij pretra\xc5\xbeivale organizirano, planski i uzastopce.  General Marka\xc4\x8d posvjedo\xc4\x8dio je kako se akcija radila kvadrat po kvadrat i svi su imali svoje zadu\xc5\xbeenje, a budu\xc4\x87i da su se opravdano bojali napada iz \xc5\xa1uma, morali su \xc4\x8distiti taj teren od terorista, \xc5\xa1to je bila glavna zada\xc4\x87a specijalne policije._NEWLINE_Tih su se dana na netom oslobo\xc4\x91enom podru\xc4\x8dju nalazile su se mnoge zaostale teroristi\xc4\x8dke skupine razjarene porazom i spremne na sve, \xc5\xa1to je umnogome ugro\xc5\xbeavalo povratak hrvatskih prognanika. Njihov povratak, nakon vi\xc5\xa1egodi\xc5\xa1njega izgnanstva, bio je nezaustavljiv, \xc5\xa1to je nalagalo \xc5\xbeurno uklanjanje svih sigurnosnih rizika. Da su oni itekako postojali, pokazivali su i \xc4\x8desti napadi na policijske ophodnje i vatreni kontakti zaostalih neprijateljskih snaga s hrvatskim postrojbama. Upravo na te zaostale snage ra\xc4\x8dunala je Vojska Jugoslavije u svome planu gerilskoga ratovanja u Hrvatskoj. Ovom operacijom koja je trajala od zavr\xc5\xa1etka Oluje pa sve do sredine listopada 1995. hrvatske su snage prona\xc5\xa1le i uni\xc5\xa1tile mnoga tajna skladi\xc5\xa1ta oru\xc5\xbeja i vojne opreme te uspje\xc5\xa1no sprije\xc4\x8dile produljenje sukoba i nastavak rata u Hrvatskoj._NEWLINE_Specijalna jedinica PU Po\xc5\xbee\xc5\xa1ko-slavonska "Trenk" je anga\xc5\xbeirana u pretragama oslobo\xc4\x91enog podru\xc4\x8dja glede pronalaska zaostalih i razbijenih neprijateljskih skupina, te skrivenog naoru\xc5\xbeanja i streljiva i to: na predjelima Petrove Gore od 12. do 15. kolovoza 1995., na predjelima nacionalnog parka Plitvice od 1. do 11. rujna 1995. godine te podru\xc4\x8dja Obrovca i ju\xc5\xbenog dijela Velebita od 1. do 9. listopada 1995. godine.'